Αθήνα: 27.03.2017

Αρ. Πρωτ.: 535

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Προτάσεις για τους εκπαιδευτικούς ΑμεΑ**

**Προσλήψεις όπως στον ν. 4440/2016, όχι άλλος αποκλεισμός**

Επιστολή για τα προβλήματα επαγγελματικής αποκατάστασης που αντιμετωπίζουν οι εκπαιδευτικοί με αναπηρία ή χρόνια πάθηση απέστειλε η ΕΣΑμεΑ στον υπουργό Παιδείας και στην Επιτροπή Μορφωτικών Υποθέσεων της Βουλής.

Οι εκπαιδευτικοί με αναπηρία ή χρόνια πάθηση τα τελευταία χρόνια βιώνουν με τον πιο σκληρό τρόπο την ανεργία με την κατάργηση ευνοϊκών διατάξεων, όπως του Πίνακα Α που αφορούσε στην πρόσληψη αναπληρωτών εκπαιδευτικών ατόμων με αναπηρία σε ποσοστό 20% επί των προσλήψεων.

Επιπρόσθετα σύμφωνα με την παράγραφο 3 της ενότητας 3 της υπ’ αρ. πρωτ. 116492/Ε2/14.07.2016 εγκυκλίου πρόσληψης αναπληρωτών και ωρομίσθιων εκπαιδευτικών ειδικής αγωγής, έτους 2016-17, οι εκπαιδευτικοί με ποσοστό αναπηρίας 67% και άνω, το οποίο οφείλεται σε απώλεια όρασης ή ακοής ή είναι τετραπληγικοί - παραπληγικοί, δεν μπορούν να δηλώσουν υποψηφιότητα για πρόσληψη σε ΚΕΔΔΥ ή «στο πρόγραμμα εξειδικευμένης εκπαιδευτικής υποστήριξης για ένταξη μαθητών με αναπηρία ή/και ειδικές εκπαιδευτικές ανάγκες». Οι εν λόγω εκπαιδευτικοί έχουν τη δυνατότητα πρόσληψης, ως αναπληρωτές πλήρους ή μειωμένου ωραρίου με σχέση εργασίας ιδιωτικού δικαίου ορισμένου χρόνου, μόνο σε ΣΜΕΑΕ και σε Τμήματα Ένταξης.

Η ανωτέρω διάταξη, σε συνδυασμό με την κατάργηση του Πίνακα Α΄ και το υφιστάμενο καθεστώς πρόσληψης εκπαιδευτικών με αναπηρία καταδικάζουν το εργασιακό μέλλον των εκπαιδευτικών με αναπηρία και οδηγεί την πλειοψηφία τους στον κοινωνικό αποκλεισμό.

Στην πρόσφατα ψήφιση του ν.4440/2016 (ΦΕΚ 224 Α΄ 02-12-2016), στο άρθρο 25 «Ανακατανομή ποσοστών ειδικών κατηγοριών στο σύστημα προσλήψεων του Ν. 2190/1994» και στο πλαίσιο της διασφάλισης της ισότιμης συμμετοχής στο σύστημα προσλήψεων των ατόμων με αναπηρία και των μελών των οικογενειών τους, θεσπίστηκε η κάλυψη ποσοστού 15% των προσλήψεων τακτικού προσωπικού και προσωπικού με σύμβαση εργασίας ιδιωτικού δικαίου αορίστου χρόνου στον δημόσιο και ευρύτερο δημόσιο τομέα από άτομα με αναπηρία και χρόνιες παθήσεις και μέλη των οικογενειών τους.

Στο ίδιο πλαίσιο η ΕΣΑμεΑ κρίνει απαραίτητη την αναμόρφωση του θεσμικού πλαισίου για την απασχόληση των εκπαιδευτικών με αναπηρία και χρόνια πάθηση και των γονέων παιδιών με αναπηρία στη γενική και ειδική εκπαίδευση.

Πιο αναλυτικά η ΕΣΑμεΑ ζητά να θεσπιστεί η κατά προτεραιότητα κάλυψη ποσοστού δέκα τοις εκατό (10%) των θέσεων μόνιμων ή αναπληρωτών εκπαιδευτικών γενικής και ειδικής εκπαίδευσης από άτομα με αναπηρία, με ποσοστό αναπηρίας 50% τουλάχιστον και ποσοστού πέντε τοις εκατό (5%) των θέσεων από όσους έχουν τέκνο, αδελφό ή σύζυγο, καθώς και από τέκνα ατόμων με αναπηρία με ποσοστό αναπηρίας 67% και άνω, όπως διαπιστώνεται από τις αρμόδιες υγειονομικές επιτροπές του ΚΕΠΑ. Κατ` εξαίρεση όταν τα άτομα πάσχουν από νοητική στέρηση ή αυτισμό, για την παροχή της προστασίας απαιτείται ποσοστό αναπηρίας τουλάχιστον 50%.

Παράλληλα ζητείται η κατάργηση της αναχρονιστικής διάταξης που αναφέρεται στην παράγραφο 3 της ενότητας 3 της υπ’ αρ. πρωτ. 116492/Ε2/14.07.2016 εγκυκλίου πρόσληψης αναπληρωτών και ωρομίσθιων εκπαιδευτικών ειδικής αγωγής, έτους 2016-17 και η διατήρηση ευεργετικών ρυθμίσεων που παρέχουν έστω και ελάχιστη προστασία σε κάποιες κατηγορίες ατόμων με αναπηρία, όπως η διάταξη της παρ. 8 του άρθρου 1 του ν. 3194/2003, σύμφωνα με την οποία οι εκπαιδευτικοί πάσχοντες από θαλασσαιμία και σκλήρυνση κατά πλάκας προτάσσονται στους πίνακες αναπληρωτών και η διάταξη της παρ. 2 του άρθρου 39 του ν. 4403/2016, σύμφωνα με την οποία εξομοιώνονται με τους πολύτεκνους εκπαιδευτικούς, οι εκπαιδευτικοί, που τυγχάνουν γονείς ενός (1) ανάπηρου τέκνου, με ποσοστό αναπηρίας 67% και, κατά συνέπεια, θα έχουν την ίδια αντιμετώπιση που ο Ν. 3848/2010 (Α` 71) επιφυλάσσει στους πολύτεκνους.

**Αναλυτικά οι προτάσεις στην επιστολή** [**https://is.gd/Z9pYem**](https://is.gd/Z9pYem)

***Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.***

**Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ.** [**www.esaea.gr**](http://www.esaea.gr/) **και** [**www.esamea.gr**](http://www.esamea.gr/) **.**